Εκδόσεις Παπαδόπουλος

Ιστορικό σημείωμα

Το 1912 ο συνταξιούχος δάσκαλος Κυριάκος Παπαδόπουλος (1870-1938) ανοίγει το πρώτο βιβλιοπωλείο στη Μερσίνα της Ιωνίας. Το 1915 ο γιος του, Ιωάννης Παπαδόπουλος (1896-1978), ανοίγει ακόμα δύο βιβλιοπωλεία στα Άδανα και στην Ταρσό. Τα βιβλιοπωλεία άκμασαν ώς το 1922, όταν η Μικρασιατική Καταστροφή ανατρέπει τη ζωή της τοπικής ελληνικής κοινωνίας. Την ίδια χρονιά ανοίγει στην Κωνσταντινούπολη το τέταρτο βιβλιοπωλείο, η διάρκεια λειτουργίας του οποίου ωστόσο θα αποβεί σύντομη, καθώς έναν χρόνο αργότερα ο Ιωάννης Παπαδόπουλος αναγκάζεται να το κλείσει, να εγκαταλείψει την Κωνσταντινούπολη και να ξενιτευτεί στο Παρίσι. 
Στη γαλλική πρωτεύουσα ο Ιωάννης προσλαμβάνεται από τον εκδοτικό οίκο Hachette ως διευθυντής διανομής ημερήσιου τύπου. Το 1936 επιστρέφει στην Ελλάδα και ανοίγει στη Θεσσαλονίκη το πρώτο βιβλιοπωλείο της οικογένειας Παπαδόπουλου στην ηπειρωτική χώρα. Μετά τη λήξη του Β΄ Παγκόσμιου Πολέμου ο Ιωάννης Παπαδόπουλος εγκαθίσταται στην Αθήνα και ανοίγει το βιβλιοχαρτοπωλείο της οδού Περικλέους στο Σύνταγμα, το οποίο έμελλε να γίνει ένα από τα ιστορικά καταστήματα της Αθήνας.
Έχοντας συμπληρώσει οκτώ χρόνια στην Αθήνα και με την τρίτη γενιά της οικογένειας να αναλαμβάνει ενεργό ρόλο στον επιχειρηματικό σχεδιασμό της επιχείρησης, ο Ιωάννης Παπαδόπουλος αποφασίζει μαζί με τον γιο του Κυριάκο (γεν. 1931) να κάνουν το επόμενο μεγάλο βήμα, και έτσι το 1953 προχωρούν στην έκδοση εικονογραφημένων βιβλίων για παιδιά. Το βήμα αποδεικνύεται ιδιαίτερα επιτυχημένο. Μέσα σε δέκα χρόνια οι Εκδόσεις Παπαδόπουλος κυκλοφορούν σειρές όπως Παραμύθια Εικονογραφημένα, Λιλίκα και Τόξο, οι οποίες σημειώνουν πωλήσεις εκατομμυρίων αντιτύπων και το σήμα «Βιβλία Παιδικά Παπαδοπούλου» συνδέεται με το ποιοτικό και αγαπητό παιδικό βιβλίο.
Το 1971 ο Κυριακός Ι. Παπαδόπουλος έχει αναλάβει τα ηνία της επιχείρησης. Το κατάστημα της Περικλέους δεν χωρά πλέον τις αυξανόμενες δραστηριότητες του εκδοτικού οίκου και πραγματοποιείται μεταστέγαση σε χώρο της οδού Δροσοπούλου. Το 1976 οι κεντρικές εγκαταστάσεις των Εκδόσεων Παπαδόπουλος μεταφέρονται σε ιδιόκτητο κτίριο στη Μεταμόρφωση Αττικής. Το 1993 εισέρχεται η τέταρτη γενιά της οικογένειας Παπαδοπούλου στην επιχείρηση, καθώς ο γιος του Κυριάκου, Ιωάννης (γεν. 1966), αναλαμβάνει συγκεκριμένους τομείς. Για να στεγαστούν οι αυξανόμενες ανάγκες του εκδοτικού οίκου, πραγματοποιείται ανέγερση ενός νέου κτιρίου στη Μεταμόρφωση Αττικής, το οποίο στεγάζει τα κεντρικά γραφεία και το κέντρο διανομής των Εκδόσεων Παπαδόπουλος, και το 1996 προστίθεται το νέο κατάστημα των εκδόσεων στο κέντρο της Αθήνας (Μασσαλίας 14).
Έχοντας αποκτήσει μακρόχρονη πλέον πείρα στο παιδικό βιβλίο, οι Εκδόσεις Παπαδόπουλος επενδύουν στην εικονογράφηση ως πρωταρχικό παράγοντα του βιβλίου. Στο πλαίσιο της στρατηγικής αυτής, κορυφαίοι ξένοι εικονογράφοι όπως οι Gennady Spirin,P.J. Lynch, Kęstutis Kasparavičius, Anastasia Archipova, Lisbeth Zwerger συνεργάζονται με τον εκδοτικό οίκο, ενώ το 1999 κυκλοφορεί η σειρά Τα Ελληνικά, η οποία είχε στόχο να βοηθήσει τα παιδιά να προσεγγίσουν κείμενα κλασικών Ελλήνων συγγραφέων όλων των εποχών. Η συγκεκριμένη σειρά, που δημιουργήθηκε από Έλληνες κυρίως εικονογράφους, σημείωσε μεγάλη επιτυχία και εξελίχθηκε σε μία ολοκληρωμένη πολιτιστική και εκδοτική πρόταση. 
Το 2003 η εταιρική μορφή των Εκδόσεων Παπαδόπουλος αλλάζει και σχηματίζεται η ανώνυμη εταιρεία ΕΚΔΟΣΕΙΣ ΚΥΡΙΑΚΟΣ ΠΑΠΑΔΟΠΟΥΛΟΣ Α.Ε., με πρόεδρο τον Κυριάκο Ι. Παπαδόπουλο και διευθύνοντα σύμβουλο τον Ιωάννη Κ. Παπαδόπουλο. Η παρουσία των Εκδόσεων Παπαδόπουλος στις διεθνείς εκθέσεις βιβλίου έχει πλέον στόχο και την πώληση των δικαιωμάτων έκδοσης πρωτότυπων ελληνικών έργων στο εξωτερικό. Η κίνηση, που πρόβαλε το ελληνικό βιβλίο στο εξωτερικό, οδήγησε στη μετάφραση περισσότερων από 100 βιβλίων των Εκδόσεων Παπαδόπουλος. Εικονογραφημένα βιβλία όπως η Μέλπω η μοναδική και τα βιβλία της σειράς Μικρά ταξίδια με τη φαντασία του Ιουλίου Βερν μεταφράστηκαν σε πολλές γλώσσες ενώ η έκδοση του Δον Κιχώτη σε εικονογράφηση Σβετλίν σημείωσε πωλήσεις 600.000 αντιτύπων στην Ισπανία και στη Λατινική Αμερική.
Το 2007 οι Εκδόσεις Παπαδόπουλος προσθέτουν στο εκδοτικό πρόγραμμά τους εκπαιδευτικά βιβλία για παιδιά πρωτοσχολικής ηλικίας ενώ το 2011, μετά από πενήντα εφτά χρόνια αποκλειστικά στις παιδικές εκδόσεις, ο εκδοτικός οίκος κυκλοφορεί τα πρώτα βιβλία για ενήλικες. Η λίστα των παιδικών βιβλίων, την οποία καταρτίζει η κόρη του Κυριάκου Ι. Παπαδόπουλου, Χριστίνα Παπαδοπούλου, περιλαμβάνει έργα μερικών από τους σημαντικότερους σύγχρονους Έλληνες συγγραφείς, όπως είναι η Λήδα Βαρβαρούση, ο Φίλιππος Μανδηλαράς, ο Αντώνης Παπαθεοδούλου και άλλοι. Παρότι νεοσύστατη, η λίστα των βιβλίων για ενήλικες εμπλουτίζεται με δοκίμια και ιστορικά έργα των Joseph E. Stiglitz, William McNeill, Timothy Snyder, Richard Clogg, Kevin Andrews κ.ά., και κυκλοφορούν τα best seller των Γιώργου Παπακωνσταντίνου Game Over, του Στάθη Ν. Καλύβα Καταστροφές και Θρίαμβοι και του Αλέξη Παπαχελά Ο Κωνσταντίνος Μητσοτάκης με τα δικά του λόγια, ενώ η σειρά βιβλίων αναφοράς ΜΙΚΡΕΣ ΕΙΣΑΓΩΓΕΣ, υπό τη διεύθυνση του δημοσιογράφου Μπάμπη Παπαδημητρίου, αναγνωρίζεται ευρέως ως μια καινοτόμα εκδοτική πρόταση, με κάθε τίτλο να αποτελεί μια σύντομη αλλά εμπεριστατωμένη εισαγωγή σε ένα σύγχρονο θέμα. Στη λογοτεχνία ξεχωρίζουν οι εκδόσεις των μυθιστορημάτων των βραβευμένων με Νόμπελ Λογοτεχνίας John Steinbeck και Toni Morrison.
Το 2019 οι Εκδόσεις Παπαδόπουλος πραγματοποιούν ένα τολμηρό βήμα εξωστρέφειας, ιδρύοντας τον εκδοτικό οίκο FarosBooks ο οποίος εδρεύει στο Λονδίνο και εκδίδει τα βιβλία των Ελλήνων συγγραφέων των Εκδόσεων Παπαδόπουλος στην αγγλική γλώσσα. Στόχος του νέου εκδοτικού οίκου είναι τα ελληνικά βιβλία να βρουν διέξοδο στις αγγλόφωνες αγορές, σε Αγγλία, ΗΠΑ και Αυστραλία, αλλά και σε άλλες αγορές του κόσμου, σε Ασία και Άπω Ανατολή.

Βραβείο Κυριάκος Παπαδόπουλος

Αναγνωρίζοντας τη μακρόχρονη συνεισφορά του Κυριάκου Ι. Παπαδόπουλου στο ελληνικό παιδικό βιβλίο, από το 2002 αθλοθετήθηκε το βραβείο που φέρει το όνομά του. Το βραβείο «Κυριάκος Παπαδόπουλος» δίνεται κάθε χρόνο μέσω του Κύκλου του Ελληνικού Παιδικού Βιβλίου σε φορείς και άτομα που καλλιεργούν την αγάπη για το παιδικό και νεανικό βιβλίο με τη χρήση νέων τεχνολογιών και κυρίως μέσα από το ίντερνετ.